VM-blogg fra Canada: Nå kan jentene legge bort romantiske tanker
ARTIKKELEN ER OVER FIRE ÅR GAMMEL Et kvarter etter kampslutt på VMs minste arena i Moncton på den kanadiske østkysten, jogger de norske jentene rundt på kunstgresset, akkompagnert av fire ledere. På sidelinjen står landslagssjef Even Pellerud og snakker litt med troppens administrative sjef Bjarne Berntsen. Etter en forholdsvis enkel 3-1-seier over Elfenbenskysten, er smilene litt avdempede. Spillerne vet at kampen ikke var spesielt god, trenerne lurer på hvorfor det ble slik. Spillerbørsen: Slik spilte Norge Først er det greit å understreke at tabellen i gruppe B ser veldig bra ut, nesten over forventning. Norge er på annenplass, ubeseiret og med like mange poeng som Tyskland. Men spillet har ikke stått helt i stil, bortsett fra den ufattelig viktige 2. omgangen mot Tyskland, der Norge hadde full kontroll defensivt og var skumle fremover ved å være råe i gjenvinningsfasen. Mot VM-ferske Elfenbenskysten skulle Norge bestemme, holde på ballen, kontrollere, overlappe, komme på gjennombruddsløp, bevise at de kan kontrollere kamper. Etterpå sto trenerassistent Roger Finjord i intervjusonen og så nesten litt unnskyldende ut i blikket. «Vi skulle ønske at vi klarte å styre kampen, at vi hadde rundt 20 prosent mer ballinnehav. Vi ønsker å utvikle oss videre,» forklarer han. Det er prisverdig, viktig, riktig og nødvendig at landslagsledelsen har som mål at det norske landslaget skal bli bedre med ballen i beina. De har også endret formasjon i oppkjøringen mot mesterskapet, blant annet for at Norge skal få flere bein å stå på. Solveig Gulbrandsen: – Jeg er blitt litt hjernevasket Men møtet med Elfenbenskysten ble nok beviset på at VM-laget anno 2015 ikke kommer til å kontrollere noen motstander med ballbesittende, sprudlende angrepsfotball. Så romantiske tanker om et norsk lag som eier ballen og styrer spillet kan legges til side for denne sommeren. Utviklingsprosessen kan og bør hentes frem igjen til høsten. Men nå er det bare resultater som gjelder. Nå er det «vinn eller forsvinn» hver gang. På Moncton Stadium var det enorme rom bak forsvarsfireren til afrikanerne, men tempoet ble for lavt, samhandlingen satt ikke, spillerne løp i offside, var for unøyaktige; presisjonen med ballen var alt for dårlig. Og kan de ikke spille ut Elfenbenskysten, kan de heller ikke spille ut noen motstander i en 8-delsfinale eller kvartfinale. Nå er det bare å feie på med det Norge tradisjonelt er best på, forsøke å bryte ned de som kommer i veien, sette inn støtet når overgangene byr seg – og så får vi se hvor langt det rekker. NRK-jubel: Seertallene fordoblet Og det er altså ikke slik at situasjonen er dyster, selv om det kladdet litt i går: • • Det er ingen som vil henge seg opp i en halvslapp kamp mot Elfenbenskysten dersom Norge vinner 8-delsfinalen i Ottawa neste mandag. Motstanderen blir ikke klar før onsdag kveld, mest sannsynlig blir det Colombia, England eller Frankrike. • • Even Pellerud har vært med på dette en rekke ganger. Han var ikke fornøyd i går, men lar seg ikke stresse og hans ro vil smitte over på spillerne. • • Det er heller ikke slik at Norge er uten profiler som er gode med ballen. Særlig fremover på banen finnes krefter som kan konkurrere med de fleste. Lene Mykjåland kan ta tak i enhver kamp, Solveig Gulbrandsen trenger ikke mange tidelene på å slå gjennombruddspasningen, som da hun tredde gjennom Ada Hegerberg til 2-0-målet. Hegerberg banket også inn 1-0, og selv om hun misbrukte noen store sjanser ser hun fortsatt skarp ut. Hun blir vond å møte i 8-delsfinalen. • • Det samme gjelder Isabell Herlovsen, som ble spart i går – og det var naturlig nok en svekkelse. Det var det også at Maren Mjelde startet på sidelinjen. Hennes offensive bidrag fra høyrebackplassen kunne utgjort en forskjell. Nå skal Norge tilbake til hotellslottet sitt i Ottawa, Fairmont Château Laurier, der de også bodde i en uke før åpningskampen mot Thailand. Og den neste uken vil handle om å finne en første-ellever – og å samkjøre den. • • I øyeblikket ligger det an til å bli Maren Mjelde, Marita Skammelsrud Lund, Maria Thorisdottir og Ingrid Moe Wold i forsvarsfireren, dersom kaptein Trine Rønning fortsatt er skadet. Ferske Thorisdottir leverte en ny sterk kamp, særlig i duellspillet. Utfordringen hennes blir å være like nådeløs med ballen i beina, ikke rote det til som hun gjorde en gang i hver omgang. Mot bedre motstand vil det straffe seg. Ingrid Moe Wold startet på benken, Kristine Minde ble prøvd som venstreback i 1. omgang. Men Moe Wold har gjort nok de siste ukene til å få sjansen i 8-delsfinalen, et friskt pust, offensiv i legningen og innblandet i mål både mot Finland før VM og Thailand. • • På midten var Solveig Gulbrandsen, Lene Mykjåland og Ingrid Schjelderup såpass gode i 2. omgangen mot Tyskland at det skal en del til å flytte på dem, selv om det ikke så like bra ut mot Elfenbenskysten. Gulbrandsen holder neppe en hel, tøff 8-delsfinale. Da er spørsmålet om det er best at hun starter, eller om det er bedre å kaste henne innpå når motstanderen er litt kjørt, som mot Tyskland. Akkurat nå tipper jeg det ligger an til at hun er med i startoppstillingen. • • Helt foran er Ada Hegerberg og Isabell Herlovsen (spart i går) udiskutable. Kristine Minde har ikke utrettet veldig mye på høyrekanten så langt. Lise-Marie Utland er spennende, men trolig for fersk i en så stor kamp. Emilie Haavi er uforutsigbar og var nesten overtent i går, men hennes venstrekantplass krasjer med utgangsposisjonen Ada Hegerberg sannsynligvis vil ha. Trolig er jakten på den «tredje» angrepsspilleren det største spørsmålstegnet på blokka til Even Pellerud. Men han har altså noen dager på å gruble seg frem til svaret.
(Elfenbenskysten – Norge 1-3) De fleste tanker om at Norge skal spille ut motstandere under VM i Canada kan herved legges til side.